Nit d’humor i comèdia amb Fredy Beats i Álex Martínez
2025-07-24

Com a eines bàsiques del seu espectacle, Álex Martínez empra la seua veu i el seu piano, meitat música, meitat monòleg i alguna imitació. Si al públic li agrada la música i l’humor, eixe és el seu espectacle. Còmic oficial de València Comedy, Álex va ser finalista del concurs de monologuistes En el Aire, de La Sexta.

Per part seua, Fredy Beats és xouwman, beatboxer i còmic. És el primer Bicampió d’Espanya de beatbox i campió de diverses competicions internacionals. També va ser semifinalista de Got Talent amb més de 15 milions de visites i finalista del programa Tu sí que si. Beats és un artista bilingüe (anglés i espanyol) amb més de 15 anys d’experiència damunt dels escenaris que ara té el seu propi espectacle de comèdia i beatbox. El beatbox o beatboxing és una disciplina vocal que es basa a produir ritmes de qualsevol tipus, compassos i sons musicals, utilitzant la boca, el nas, la llengua i, per descomptat, la veu. I Fredy Beats és una de les primeres espases actuals en aquesta sonora i divertida tècnica.

Junts, Beats & Martínez, servint-se de la música, del beatbox, de les imitacions més boges i de l’humor més modern, arriben a Burjassot amb l’única voluntat de fer que el públic comence l’últim cap de setmana d’octubre, rient sense parar. Hi ha un pla millor?